Γάμος αλά ελληνικά 2

Πλοκή

Η ζωή της Τούλας Πορτοκάλος-Μίλλερ είναι χάλια. Το ταξιδιωτικό πρακτορείο και τα στεγνοκαθαριστήρια έκλεισαν λόγω της ύφεσης. Η μόνη επιχείρηση που εξακολουθεί να λειτουργεί είναι το εστιατόριο της οικογένειας, το οποίο διευθύνει ακόμα ο πατέρας της, Γκας. Ο σύζυγός της, Ίαν, είναι ο διευθυντής στο γυμνάσιο όπου φοιτά η κόρη τους, Πάρις. Η Πάρις, η οποία κάνει αίτηση για το κολέγιο, νιώθει να πνίγεται από τον στενό έλεγχο που κάνουν οι γονείς της, οι οποίοι επεμβαίνουν συνεχώς στην ζωή της. Απελπισμένη για ανεξαρτησία και ιδιωτικότητα, στέλνει αιτήσεις σε κολέγια σε όλη την χώρα. Ο γάμος του Ίαν και της Τούλας έχει περάσει σε δεύτερη μοίρα λόγω της εμμονής της Τούλας να εμπλέκεται στην ζωή της Πάρις και να "διορθώνει" ό,τι πηγαίνει στραβά στην οικογένεια
Εν τω μεταξύ, ο Γκας έχει πείσει τον εαυτό του ότι είναι άμεσος απόγονος του Μεγάλου Αλεξάνδρου και θέλει να εγγραφεί σε μια ιστοσελίδα με γενεαλογικά δέντρα για επιβεβαίωση. Κατά την αποστολή των αρχείων της οικογένειάς του, ο Γκας ανακαλύπτει ότι το πιστοποιητικό του γάμου του με την Μαρία δεν υπογράφηκε ποτέ από τον ιερέα, κάτι που τεχνικά ακυρώνει τον γάμο τους. Ο τωρινός ιερέας δεν επιτρέπεται να υπογράψει αυτό το πιστοποιητικό γάμου αλλά συμφωνεί να πραγματοποιήσει μια νέα τελετή. Ο Γκας επιμένει ότι πρέπει να παντρευτεί ξανά με την Μαρία μετά από πενήντα χρόνια αλλά η Μαρία θέλει να της κάνει επίσημη πρόταση γάμου. Ο Γκας αρνείται, εξοργίζοντας την Μαρία, η οποία με την σειρά της αρνείται να προχωρήσει με την τελετή του γάμου. Στο μεταξύ, ενώ η Τούλα και ο Ίαν έχουν βγει ραντεβού για να αναζωπυρώσουν την σχέση τους, η οικογένεια τούς πιάνει να φιλιούνται στο αυτοκίνητό τους έξω από το σπίτι τους. Ο Γκας εισάγεται στο νοσοκομείο και η Μαρία αρνείται να πάει να τον δει, δηλώνοντας ότι δεν είναι η σύζυγός του. Ο Γκας τότε την παρακαλά να τον παντρευτεί και αυτή την φορά η Μαρία δέχεται.
Η Μαρία θέλει έναν γάμο υπερπαραγωγή και προσλαμβάνει κάποιον για να της σχεδιάσει τον γάμο, ωστόσο αυτός κλείνει το μαγαζί του αφού οι απαιτήσεις της οικογένειας είναι παράλογες. Ολόκληρη η οικογένεια, συμπεριλαμβανομένων και των γονιών του Ίαν, Ρόντνεϊ και Χάρριετ, αλλά και του συνεργάτη του Άγγελου, Πάτρικ, επιθυμούν να γίνει πραγματικότητα αυτός ο γάμος. Ο Νικ παροτρύνει τον Άγγελο να πει στους γονείς του, Βούλα και Τάκη, ότι ο Πάτρικ είναι ο εραστής του Άγγελου. Ο αδερφός του Γκας, ο Πάνος, φτάνει ως έκπληξη από την Ελλάδα.
Η Πάρις έχει γίνει δεκτή στο Πανεπιστήμιο Northwestern στο Σικάγο και στο NYU στην Νέα Υόρκη. Επιλέγει το Πανεπιστήμιο Northwestern για να ικανοποιήσει την μητέρα της αλλά η γιαγιά της, την πείθει ότι πρέπει να πάει στην Νέα Υόρκη. Η Πάρις ζητάει από τον Μπένετ, ένα αγόρι με το οποίο είναι ερωτευμένη, να την συνοδεύσει στον χορό των αποφοίτων. Ο Μπένετ είναι και αυτός Έλληνας, με μια επίσης τρελή ελληνική οικογένεια. Ο χορός των αποφοίτων τυχαίνει να είναι το ίδιο βράδυ με τον γάμο του Γκας και της Μαρίας. Η Τούλα λέει στην Πάρις ότι μπορεί να πάει στον χορό εάν πρώτα παρακολουθήσει την τελετή του γάμου. Στον δρόμο προς την εκκλησία, ο Γκας, ο Πάνος και ο Τάκης φτάνουν μεθυσμένοι αφού έχουν πρώτα καταναλώσει αρκετά ποτήρια ούζο. Η Μαρία ξεσπά σε κλάματα αφού βλέπει ότι ο Γκας ενεργεί με ανόητο τρόπο και αισθάνεται ότι αυτός δεν παίρνει σοβαρά τον γάμο. Ο Πάνος λέει στην Μαρία ότι ο Γκας τού έχει εκμυστηρευτεί την αγάπη του για την ίδια και έτσι η τελετή του γάμου συνεχίζεται. Παρακολουθώντας τον Γκας και την Μαρία να απαγγέλλουν τους όρκους τους, ο Ίαν και η Τούλα ανανεώνουν τους δικούς τους όρκους γάμου σε μια ιδιωτική τελετή. Στον χορό των αποφοίτων, η Πάρις και ο Μπένετ δίνουν το πρώτο τους φίλί ενώ χορεύουν.
Στο τραπέζι του γάμου, ο Γκας διαβάζει μια επιστολή από την ιστοσελίδα με τα γενεαλογικά δέντρα, που επιβεβαιώνει ότι είναι άμεσος απόγονος του Μεγάλου Αλεξάνδρου. Ωστόσο, ο Ίαν διαπιστώνει ότι η Τούλα πλαστογράφησε την επιστολή για να κάνει τον πατέρα της ευτυχισμένο. Η ταινία ολοκληρώνεται με ολόκληρη την οικογένεια να αφήνει την Πάρις στην φοιτητική της εστία στο Πανεπιστήμιο της Νέας Υόρκης.

Κυκλοφορία

Τον Μάιο του 2015, η Universal ανακοίνωσε την κυκλοφορία της ταινίας στους κινηματογράφους για τις 25 Μαρτίου 2016.

Home media

Η ταινία Γάμος αλα ελληνικά 2 κυκλοφόρησε σε DVD και Blu-ray στις 21 Ιουνίου 2016.

Box office

Η ταινία εισέπραξε $59.7 εκατομμύρια στη Βόρεια Αμερική και $29.2 εκατομμύρια στον υπόλοιπο κόσμο, λαμβάνοντας παγκοσμίως $78.8 εκατομμύρια, με τον προϋπολογισμό της να ανέρχεται στα $18 εκατομμύρια και η ταινία να γίνεται τεράστια επιτυχία.
Στην πρώτη εβδομάδα προβολής, η ταινία εισέπραξε $15 εκατομμύρια από 3.133 κινηματογράφους. Εισέπραξε $7.2 εκατομμύρια την πρώτη ημέρα και $17.9 εκατομμύρια την πρώτη εβδομάδα, τερματίζοντας τρίτη στα Box Office, πίσω από το Batman v Superman: Η Αυγή της Δικαιοσύνης ($166 εκατομμύρια) και το Zootopia ($24 εκατομμύρια). Τη δεύτερη εβδομάδα προβολής, η ταινία εισέπραξε $11.2 εκατομμύρια (πτώση 37.2%) αλλά παραμένοντας τρίτη, πίσω από τις προαναφερθείσες ταινίες ($51.3 εκατομμύρια η πρώτη και $19.3 εκατομμύρια η δεύτερη ταινία, στην δεύτερη εβδομάδα προβολής).

Κριτική υποδοχή

Η ταινία, κατά κύριο λόγο, έλαβε αρνητικές κριτικές. Στο Rotten Tomatoes, η βαθμολογία της έφτασε τα 28%, βασισμένη σε 163 κριτικές, με έναν μέσω όρο βαθμολογίας 4.6/10. Το σάιτ έγραψε: «Η ταινία είναι τόσο γλυκιά και αβλαβής όσο και η πρώτη, όμως τα αλά sitcom αστεία και τα στερεότυπα δεν ταιριάζουν, σε μία ιστορία με σκοπό». Το Metacritic τής έδωσε 37 στα 100, βασισμένο σε 32 κριτικές, συγκεντρώνοντας γενικά δυσμενή σχόλια. Ψηφίζοντας στο CinemaScore, το κοινό έδωσε στην ταινία έναν μέσο όρο "Α-", σε μια κλίμακα "Α+" έως "F".

Πιθανή συνέχεια

Στα τέλη του Ιουνίου 2016, η Βαρντάλος υπονόησε ότι υπάρχει μια πιθανότητα για μια τρίτη ταινία, αναφέροντας ότι παρόλο που δεν υπάρχει ακόμα κάποιο γραπτό σενάριο, η ίδια έχει μια ιδέα για το πώς ενδέχεται να συνεχιστεί η ταινία.